বেনাপোল, ২১ জুন : স্বাধীনতা যুদ্ধের স্মৃতি বিজড়িত মুজিব ব্যাটারির দুটি কামান ভারত সরকার উপহার হিসেবে মঙ্গলবার দুপুরে বেনাপোল চেকপোস্ট  দিয়ে বাংলাদেশ সেনাবাহিনীর কাছে হস্তান্তর করেছে।    হস্থান্তর অনুষ্ঠানে ভারতীয় সেনাবাহিনীর আর্টিলারি ফোর্সের ১২ ব্যাটালিয়ানের অধিনায়ক মেজর আড়িয়া জানান, ৭১এর ২২ জুলাই ৬টি কামান নিয়ে ভারতের কোনাবান অঞ্চলে প্রথম প্রতিষ্ঠা করে বাংলাদেশ সেনাবাহিনীর আর্টিলার্রি ইউনিট। ৬টি কামানের মধ্যে ৩ফুট ৭ইঞ্চি লম্বা ২টি কামান বাংলাদেশ সেনাবাহিনীকে উপহার হিসেবে দেয়া হচ্ছে।    সেনাবাহিনীর দুটি ট্রাকে করে বেনাপোল থেকে ঢাকার উদ্দেশ্যে রওয়ানা দেয় কামান দুটো।    যশোর সেনানিবাসের আর্টিলারি ফোর্সের  অধিনায়ক মেজর মোরশেদের নেতৃত্বে ১৫ সদস্যের একটি প্রতিনিধি দল ভারতীয় সেনাবাহিনীর কাছ থেকে কামান দুটো আনুষ্ঠানিকভাবে গ্রহণ করেন। ভারতীয় সেনাবাহিনীর আর্টিলারি ফোর্সের ১২ ব্যাটালিয়ানের অধিনায়ক মেজর আড়িয়া বাংলাদেশ সেনাবাহিনীর হাতে কামান দুটো তুলে দেন।    বাংলাদেশে সফররত ভারতীয় সেনাবাহিনী প্রধান জেনারেল বিজয় কুমার সিংহ স্বাধীনতা যুদ্ধের স্মৃতি বিজড়িত এই কামান দুটো উপহার হিসেবে বাংলাদেশ সেনাবাহিনীর কাছে আনুষ্ঠানিকভাবে তুলে দেবেন বলে সংশ্লিস্ট সূত্র জানায়।    ভারতীয় সেনাবাহিনী প্রধান জেনারেল বিজয়  কুমার সিংহ যুদ্ধকালীন সময়ে কক্সবাজার ও ফেনী এলাকায় স্বক্রিয়ভাবে স্বাধীনতা যুদ্ধে অংশগ্রহণ করেছিলেন।